Støjhandlingsplan 2014, høringssvar fra Hareskovby Medborgerforening.

Hermed sender Hareskovby Medborgerforening sine bemærkninger til den Støjhandlingsplan, som Furesø Kommune netop har i høring.

Hareskovby Medborgerforening er opmærksom på den megen arbejdsomhed og energi kommunen lægger i dette arbejde. Vi har også bemærket, hvorledes tidligere planer har medført kommunale tiltag, som har haft en markant nedsættelse af den almindelig interne trafikstøj, og dertil også en ændring af det kørselsmønster, der for få år siden var i området. Vi er dog fortsat voldsomt belastet af Ring 4, men glædeligt i væsentlig mindre grad af vore egne interne veje.

Ring 4 er ikke en kommunal vej, men trafikstøjen er derimod et konkret beboer problem. På den baggrund vil vi tillade os at gøre nogle bemærkninger, som måske er i yderzonen for denne høring. Den ansvarlige myndighed har udstyret Ring 4 med en støjskærm i klar kunststof øverst og metal nederst. I krydset ved Åvej er denne støjskærm åben både mod nord og syd. Altså en korridor for lyd spredning. Kunne det ikke gøres bedre?

Dertil er dette kryds med åbning i støjskærmen placeret på et langt lige stykke af Ring 4. Det betyder, at der køres hurtigt og frembringes megen støj. Hastighedsbegrænsningen på stedet er 70 km pr. time. Men som udformningen er, med en på lang afstand meget synlig lyskurv sker der en forståelig tilpasning af hastigheden. Det resulterer i, at stykket uden støjskærm gennemkøres med høj hastighed. Var det ikke muligt, at der i dette kryds kunne laves en anden reguleringsforanstaltning?

Kunne man ikke placere en teknisk tilpasset rundkørsel, som kunne sikre en mere rolig kørsel uden stop start og samtidig mulighed for glidende indfletning? Som f. eks. på Roskilde Landevej ved Ikea.

I Hareskovby og Furesø Kommune vil vi gerne fremstå som et grønt område, der har forståelse og glæde for naturen. En glæde vi gerne deler med andre trafikanterne på vore veje. Derfor er den æstetiske udformning og beplantning af støjskærmene ikke af en standard, som vi ønsker det. Det skal være en behagelig oplevelse at være i Hareskovby og Furesø Kommune, også selv om det kun er på gennemkørsel af Ring 4! Som det er nu, minder vi en hel del om et industrikvarter. Vi vil derfor anbefale, at der sker en henvendelse til den ansvarlige vejmyndighed med anbefaling om, at den grønne standard øges markant med en kvalificeret beplantning!

De seneste år er der sket en væsentlig ændring af Gammel Hareskovvej. Vi har den forståelse, at de seneste små ændringer ikke alle er afsluttet. Det er foreningens opfattelse, at reguleringerne har givet mindre gennemkørsel og en lavere hastighed. En endelig bedømmelse må nok vente et stykke tid, men det ser meget lovende ud.

Vi har flere gange talt med forvaltningen om det rigtige i, at have et trafiklys i krydset Gammel Hareskovvej og Skovmosealle. Der er ingen tvivl om, at det ikke er nødvendigt for den kørende trafik. Krydset er ikke mere belastet end flere andre veje i området. I den forbindelse kan vi foreslå, at der blev fremlagt nogle forslag til en ændring, der kunne give en mere rolig og glidende gennemkørsel af krydset. På den måde vil man undgå mange stop og start funktioner og få væsentlig mindre støj. Selvfølgelig skal det ikke give en forringet sikkerhed for andre trafikanter herunder naturligvis skolebørn.

En del af Støjhandlingsplanen har været reguleringen af kørslen på Tibberup Alle. Vi har tidligere foreslået, at de hastigheds dæmpende foranstaltninger, som er gennemført genovervejes. Vi er flere gange blevet spurt af forvaltningen om foreningens holdning, og det har været et emne på møder og ved generalforsamlinger. Vi er helt klar over, at der er sket en almindelig nedsættelse af hastigheden og dermed også mindre støj. Det var ønsket, og skal fastholdes. Men, der er også nogle ubehageligheder forbundet med de foranstaltninger, der er gennemført. Den nuværende udformning er i mange tilfælde farlig for de cyklende. Dels ved forkert parkering og i dårligt vejr. Forhold, som vi flere gange har gjort opmærksom på. Vi vil gerne deltage i et samarbejde for at optimere en ændret udformning, som kan bygge på de erfaringer, vi har fået.

Der har været meget markante resultater af det støjbekæmpende arbejde, som er sket i forvaltningen. Det er uden tvivl til stor glæde for de berørte beboere i Hareskovby. Vi vil til slut anmode forvaltningen om, at resultaterne vil indgå i det almindelige forvaltningsarbejde, især med hensyn til udformning af ejendommenes facader. Det er således ikke fremover nødvendigt, at den enkelte grundejer kan rejse et støjhegn i facaden, når der nu er en mindre støj.

Erik Rasmussen, formand Anders Riiber Høj

Hareskovby Medborgerforening, 20. juli 2014